የታላቁ ህዳሴ ግድብ ግንባታና ተሳትፎ መቀዛቀዙ ተገለጸ
የግንባታው የመሠረተ ድንጋይ ከተጣለ ስምንት ዓመታት ያስቆጠረው  የታላቁ የኢትዮጵያ ህዳሴ ግድብ ግንባታና ሕዝባዊ ተሳትፎ መቀዛቀዙ ተነገረ፡፡ ይኼ የተነገረው የታላቁ ህዳሴ ግድብ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት፣ ከሚዲያ ኃላፊዎችና ባለሙያዎች ጋር ለመወያየት ማክሰኞ መጋቢት 10 ቀን 2011 ዓ.ም. ባዘጋጀው መድረክ ላይ ነው፡፡የውይይቱን የመክፈቻ ንግግር ያደረጉት የጽሕፈት ቤቱ ምክትል ዋና ዳይሬክተር ወ/ሮ ፍቅርተ ታምሬ፣ እስካሁን ከሕዝባዊ ድጋፍ ከ12.4 ቢሊዮን ብር በላይ መሰብሰቡና የግድቡ ግንባታ ከ65 በመቶ ማለፉ ቢረጋገጥም፣ ‹‹ባለፉት ዓመታት ምንም ችግር ሳይገጥመን ሁላችንም በአንድነት ተጋግዘን እየሠራን ሲሆን፣ ዘንድሮ ግን በገጠመን የግንባታ መዘግየትና ተያያዥ ችግሮች የመቀዛቀዝ ነገር በሁላችንም ታይቷል፤›› ብለዋል፡፡ዘንድሮ ‹‹ታላቁ የህዳሴ ግድባችን የአንድነት ኅብረ ዜማ የለውጣችን የድል ዓርማ›› በሚል መሪ ቃል፣ በመላ አገሪቱ የማነቃቂያና የሕዝቡን ተሳትፎ ወደ ቀድሞው ለመመለስ እየተሠራ እንደሆነም ተገልጿል፡፡የግድቡ የሲቪል ሥራ 85 በመቶ፣ የኤሌክትሮ ሜካኒካል ሥራ 25 በመቶ እና የብረታ ብረት ሥራ 13 በመቶ መድረሱን ጠቁመው፣ ፕሮጀክቱ አሁን በአማካይ 66.24 በመቶ ደርሷል ያሉት የግድቡ የግንባታ ቡድን ተወካይ አቶ ኤርሚያስ ውብሸት፣ በመጀመርያው የግንባታ ጅማሮ ወቅት ትልቅ ሸለቆ በመገኘቱ ግንባታውን በሦስት ዓመታት ማራዘሙን፣ ሜቴክ የኤሌክትሮ ሜካኒካልና የብረታ ብረት ሥራዎች ላይ ባደረገው ማሻሻያ ምክንያት የኮንትራት ማሻሻያ መደረጉን፣ የተጣበበ የኮንትራት ጊዜና የሜቴክ ሥራዎችን መዘግየት እንደ ችግር አንስተዋል፡፡‹‹እንደዚህ ዓይነት ትልቅ ፕሮጀክት ያውም ዝርዝር ዲዛይን ያልተሠራለት [ግድብ] በአራት ዓመት ውስጥ ማመንጨት ይጀምራል ብሎ ማሰብ ትክክለኛ ግምት አልነበረም፤›› ብለዋል፡፡በዚህም ምክንያት ከሜቴክ ጋር በነበረው የሥራ ውል እንዲቋረጥ ማድረግ፣ ከሜቴክ ጋር በንዑስ ተቋራጭነት ሲሠሩ የነበሩ ተቋራጮችን ሙሉ የኮንትራት ማሻሻያ በማድረግ ወደ ሥራ ማስገባት፣ ብሎም ለአዳዲሶቹ አምስት ተቋራጮች ቅድመ ክፍያ በመፈጸም ወደ ሥራ እንዲገቡ የማድረግ ተግባራት መከናወናቸውን አስረድተዋል፡፡አምስቱ ተቋራጮች ሲጂጂሲ፣ ሳይኖ ሃይድሮ፣ ቮይት፣ ጂኦ ሃይድሮ ፍራንስና ኤክስዲ የተሰኙ ሲሆኑ፣ በአጠቃላይ ለሚያከናወኑት የኤሌክትሮ ሜካኒካል ሥራ 791,174,365 ብር እንደሚከፈላቸው ተገልጿል፡፡ አማካሪ ድርጅቱ ትራክት ቤል ኤልክ ደግሞ 121,949,988 ብር ይከፈለዋል ተብሏል፡፡የህዳሴ ግድቡ ሕዝባዊ ድጋፍ ላለፉት ስምንት ዓመታት ሳይቋረጥ በመቀጠሉ እስከ 2011 ዓ.ም. ታኅሳስ ወር መጨረሻ ድረስ 12.4 ቢሊዮን ብር ተሰብስቧል ያሉት የጽሕፈተ ቤቱ የኮሙዩኒኬሽን ጉዳዮች ዳይሬክተር አቶ ኃይሉ አብርሃም፣ ‹‹ባለፉት ስድስት ወራት ከ484 ሚሊዮን ብር በላይ በገንዘብ ተሰብስቧል፤›› ብለው፣ ‹‹በ2011 ዓ.ም. በዋናነነት የሕዝቡን ዓመኔታ ለመመለስ ታቅዷል፤›› ሲሉ አስረድተዋል፡፡